google/wiki40b huggingface dataset:
Republikken Karelias flagg

Republikken Karelias flagg er en enkel, klassisk trikolor i fargene rødt over blått over grønt. Symbolikken er tilsvarende enkel: Blått står for Karelias mange innsjøer, mens grønt står for skogen. Rødt står for varme, enhet og samarbeid mellom folkegruppene i Karelia. Samtidig samsvarer fargene med de som ble ført de siste årene Karelia var sovjetrepublikk. Karelias flagg er tegnet av Aleksander Ivnovitsj Kinner og ble valgt blant flere forslag, inkludert et med nordisk korsform. Flagget er utslag av et kompromiss. Etter at Sovjetunionen gikk i oppløsning og diskusjonen om Karelias flagg kom opp, fantes det i hovedsak to oppfatninger om hvordan republikkens flagg burde utformes. En gruppe var tilhengere av å bevare sovjettidens flagg, mens en annen ønsket å vende tilbake til flagget med nordisk korsform som Karelia førte i den korte selvstendighetsperioden tidlig på 1920-tallet.
Flagget ble innført 16. februar 1993 og er nedfelt i artikkel 12 i Republikken Karelias forfatning. Flagget er i størrelsesforholdet 2:3.

Det uavhengige Karelens flagg

I forbindelse med at tsarveldet brøt sammen og Russland ble kastet ut i revolusjon oppsto det nasjonale strømninger i grenselandet til Finland, der befolkningen hovedsakelig var karelsk. Samme dag som den provisoriske regjeringen utropte Øst-Karelen som selvstendig 22. mars 1920 ble det innført eget riksvåpen og flagg. Disse ble utformet av den finske kunstneren Akseli Gallén-Kallela. Flagget var et såkalt nordisk korsflagg med rødkantet svart kors på grønn duk. Flagget viste i korsformen aspirasjonen om nordisk tilknytning. Etter at Øst-Karelen i 1922 ble nedkjempet av sovjetrussiske styrker, fortsatte eksil-regjeringen bruken av flagget. Flagget fikk på ny anvendelse under fortsettelseskrigen mellom Finland og Sovjetunionen 1941-1944.

Sovjettidens flagg

I tiden da Karelia var sovjetrepublikk (1940–1956) ble det ført flagg etter sovjetisk grunnmodell, det vil si et rødt flagg og med kommunismens stjerne, hammer og sigd i kantonen. Ut over dette fantes det påskrift og farger som varierte med den status området hadde. Fra 1936 til 1956 hadde Karelia status som republikk og gikk under navnet den Karelsk-finske sosialistiske sovjetrepublikk. To ulike flagg ble ført i denne tiden. Fra 1940 til 1943 et helt rødt flagg med kommunismens stjerne, hammer og sigd i kantonen sammen med republikkens navn på finsk og russisk. Flagget ble endret i 1953. Flaggduken var fortsatt hovedsakelig rød og stjerne, hammer og sigd ble beholdt. Påskriften ble droppet. I stedet fikk republikken en særskilt fargekombinasjon i nedre del av flaggduken: Blått og grønt. Da den Karelsk-finske sosialistiske sovjetrepublikk i 1956 ble oppløst, innlemmet i Den russiske føderative sovjetrepublikken og omdannet til autonom republikk innen denne, ble også flagget endret slik at den fulgte modellen for autonome republikker: Den russiske føderative sovjetrepublikkens flagg med den autonome republikkens navn påskrevet på russisk og karelsk.
Brookwood gravlund

Brookwood gravlund (engelsk Brookwood Cemetery, også kalt the London Necropolis) er en gravlund som ble opprettet i 1852 av London Necropolis Company for å avlaste Londons kirkegårder. Den vokste svært raskt, og var i 1854 verdens største gravlund, en tittel den holdt i mange år.
Den ligger rett ved Woking i Surrey. Opprinnelig var det bare mulig å komme dit via en spesiell jernbanelinje som fra London gikk fra en egen stasjon rett ved Waterloo stasjon. Denne stasjonen ble revet etter å ha blitt skadet av bombingen under andre verdenskrig.
I 1917 ble det opprettet en krigskirkegård. Falne fra både første og andre verdenskrig ligger der. Et militært minnesmerke ble reist i 1958.
Det er også et minnesmerke for Edvard Martyren, konge av England.
Windows 2.0

Windows 2.0 var et grafisk brukergrensesnitt fra Microsoft som ble lansert den 9. desember 1987. Det var etterfølgeren til Windows 1.0 og en del av produktfamilien Microsoft Windows. Windows 2.0 var et grafisk skall til 16-bit operativsystemet MS-DOS, som gjorde det mulig å kjøre tekstbasert programvare for MS-DOS sammen med nye grafiske applikasjoner.
Liksom forgjengeren Windows 1.0, kunne skallet håndtere maksimalt 1 megabyte dataminne. Denne grensen var satt av MS-DOS og dets tette avhengighet til mikroprosessorene Intel 8086 og Intel 8088. Windows 2.0 kunne således ikke dra nytte av den økte minnetilgangen som var blitt åpnet av Intel 80286 (16 megabyte) og Intel 80386 (4 gigabyte). En viss utnyttelse av disse nyere mikroprosessorene kom med Windows 2.1 i 1988, og dens to avarter Windows/286 og Windows/386. Det var imidlertid ikke før lanseringen av Windows 3.0 i 1990, at økt minnetilgang ble tilgjengelig gjennom en DOS-utvider.
Windows 2.0 har historisk interesse, fordi programvaren utløste en prinsipielt viktig rettssak om opphavsrett. Den 17. mars 1988 ble Microsoft og Hewlett Packard saksøkt av Apple, som hevdet at idéer var blitt stjålet fra deres eget Macintoshs operativsystem. Apple tapte, og dette fikk betydning for utbredelsen av grafiske brukergrensesnitt i resten av dataindustrien.
Microsoft avsluttet kundestøtten til Windows 2.0 den 31. desember 2001.

Støtte for programmer

Den første Windows-utgavene av tekstbehandleren Microsoft Word og regnearket Microsoft Excel kjørte på Windows 2.0. Programmer fra andre programvarehus økte betydelig med denne versjon (noen ble solgt med «Windows Runtime», en egen Windows-modul som kun kjørte ett program, for de kunder som ikke hadde kjøpt den fulle utgaven av Windows). Imidlertid fortsatte utviklerne å opprettholde deres DOS-versjoner av deres programmer ettersom Windows-brukerne fortsatt var en minoritet av markedet.

AT&T

Windows 2.0 ble solgt sammen med datamaskiner fra selskapet AT&T Computers som testprogrammer for mange utdanningsinstitusjoner.

Egenskaper

Windows 2.0 tillot vinduer til å ligge oppå hverandre, i motsetningen til dens forgjenger Windows 1.0 hvor vinduene måtte ligge ved siden av hverandre, noe som begrenset hvor mange vinduer som kunne være åpne til enhver tid. Windows 2.0 introduserte også en mer sofistikert kortveger på tastaturet og terminologi som «Minimalisere» og «Maksimalisere» i motsetningen til «Ikonisere» og «Zoom» på Windows 1.0.
Mark Rutte

Bakgrunn

Mark Rutte kommer fra en kristen familie i Haag. Han er ugift og tilhører den protestantiske kirke i Nederland. Rutte var gymnasiast og spesialiserte seg på kunstfag 1979–1985. Skjønt hans opprinnelige ambisjon var å studere ved et musikkonservatorium og bli konsertpianist, begynte han å studere historie ved Universitetet i Leiden, hvor han tok mastergrad i 1992.
Ved siden av studiene var han styremedlem i ungdomsorganisasjonen til VVD, Jongeren Organisatie Vrijheid en Democratie (JOVD), hvor han var leder 1988–1991.

Yrkeskarrière

Etter studiene gikk han inn i næringslivet som direktør i Unilever og Calvé. Frem til 1997 var han ansatt i personalavdelingen i Unilever og spilte en sentral rolle i flere omorganiseringer. Rutte var personalsjef i datterselskapet Van den Bergh Nederland 1997–2000. I 2002 ble han personalsjef i IgloMora Groep, et annet av Unilevers datterselskaper.

Valg 2010

Ifølge meningsmålinger i mai 2010 var VVD under Rutte det sterkeste partiet, med 36 (av 150) seter i parlamentet, større enn sosialdemokratene. De liberales vekst ble først og fremst begrunnet med kristen-demokratenes fall (de fikk bare 21 seter i spørreundersøkelsen).
Valget 9. juni 2010 gav VVD 31 seter, noe som gjorde dem til Nederlands største parti, etterfulgt av sosialdemokratene. Dette var ikke deres beste valg noensinne, men dog første gang de størst blant partiene, mest på grunn av sosialdemokratenes tap.
EM i terrengduatlon 2018

EM i terrengduatlon 2018 (ETU Cross Duathlon European Championships) ble arrangert 23. oktober 2018, som en del av EM i multisport. Mesterskapet ble arrangert på Ibiza i Spania.
Ampedus

Utseende

Middelsstore, avlange, svarte smellere, dekkvingene gjerne mer eller mindre røde. Oversiden er kraftig punktert og kledt med korte, mørke hår. Antennene er sagtakkede, pronotum hvelvet med rundede sider. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

I alle fall noen av artene har larver som lever i død ved, særlig i hule trær. De er dermed truet av moderne skogbruk. De voksne billene besøker gjerne blomster.

Utbredelse

Slekten har en for det meste holarktisk utbredelse.
Revejakt

Revejakt er en tradisjonell og populær form for jakt som bedrives over store deler av verden, ikke minst i Norden, der bestanden av (spesielt) rødrev er stor. For å kontrollere revebestanden har man tradisjonelt benyttet gift, feller og våpen, men i nyere tid har det blitt stadig mer populært å jakte rødrev for sportens del. Jakten har foregått både med og uten jakthund, som regel en støvertype. Revejakten begynner 15. juli og varer til 15. april. Revejakt har vert en populær form for jakt i lang tid, dette på grunn av det flotte skinnet og for å verne småviltbestanden. Reven er også en smittebærer og derfor er det stort fokus på å ta ut rev som har smitte som skabb slik at dette ikke blir overført til andre dyr.

Parforsejakt

Parforsejakt er en form for hetsjakt, en jaktform der et jaktlag av jegere jakter rødrev fra hesteryggen og bruker et kobbel  av hunder, tradisjonelt av hunderasen foxhound eller en annen hurtig støvertype som jager i flokk, til å søke opp og hetse etter reven til dyret styrter.
Parforsejakt har vært spesielt utbredt blant adel og rikfolk i Storbritannia. Denne formen for revejakt, som av mange regnes som en bestialsk måte å jakte på, har lenge vært forbudt i store deler av den industrialiserte delen av verden, men på De britiske øyer har det vært vanskelig å få en slutt på den. Den 18. november 2004 ble parforsejakt forbudt ved lov i England og Wales, med virkning fra februar 2005.

Åtejakt

Åtejakt er en av de mest effektive jaktmetodene som kan brukes på rødrev. Man legger ut åte (kjøttrester, fiskerester osv.) og setter seg for å vente på at rødreven skal komme på åten. Det beste stedet man kan sitte og vente, er i et fjøs, der reven er vant til å finne mye mat, og det er støy fra fjøset, slik at reven ikke hører jegeren. Man kan selvsagt sitte fra husvinduet eller fra ei lita bu, men da kreves det mye mer stillhet og forsiktighet.
Hjemmel

Hjemmel kommer fra norrønt «heimild» og kommer av «heimr», som betyr hjem. Hjemmel angir at noe tilhører, hører hjemme i, noe. Heimel betyr det samme som hjemmel og kan brukes både på bokmål og nynorsk. Ordet hjemmel brukes om juridiske sammenhenger og kan brukes i tre betydninger.
Hjemmel kan for det første brukes i tingsretten om et rettslig grunnlag for en tinglig rettighet. Det kalles grunnbokshjemmel. For det andre brukes hjemmel generelt om en kilde til en påstand i rettslig sammenheng. For det tredje brukes hjemmel i jussen om at en bestemmelse har hjemmel i en rettskilde. Å ha hjemmel i en rettskilde vil si at det rettslige grunnlaget kan føres tilbake til en lov, en forskrift, rettspraksis eller andre rettskilder for et offentlig vedtak eller en rettstilstand. I forvaltningsretten kalles dette legalitetsprinsippet.

Grunnbokshjemmel

Rettigheter som eier, leietager, panthaver eller lignende føres inn i Grunnboken og kalles grunnbokshjemmel. Grunnboken er i denne sammenhengen navnet på et register over alle tinglyste dokumenter som gjelder fast eiendom. Hjemmelshaver er den som står oppført i Grunnboken som eier av en matrikkelenhet.

Kilde eller bevis for påstand

Eksempler på denne bruken av ordet er: «et gammelt eiendomskart var viktigste hjemmel for saksøkeren» og «eit gammalt diplom var viktigaste heimelen hans».

Hjemmel i lov eller annen rettskilde

Uttrykket «hjemmel i lov» er mye brukt i forvaltningsretten og henviser til at forvaltningen når den gjør vedtak må kunne føre grunnlaget for vedtaket tilbake til en lov. Forvaltningsretten har to typer vedtak; enten forskrift, som gjelder en ubestemt krets av personer, eller enkeltvedtak, som gjelder én eller flere enkeltpersoner. Er vedtaket en forskrift må forskriften ha hjemmel i en lov. Forvaltningen må ha tillatelse i en lov til å lage en forskrift. Både forskrift og enkeltvedtak må ha hjemmel i lov. Dette kalles legalitetsprinsippet.
Utenfor forvaltningsretten kan en regel ha hjemmel i andre rettskilder som for eksempel en rettsavgjørelse. Norges Høyesteretts praksis gir for eksempel hjemmel for å anvende gjeldsbrevloven på pengekrav som ikke kommer til uttrykk i gjeldsbrev. Hjemmelen her er i en høyesterettsdom fra 1957.
Sunday in the Park with George

Sunday in the Park with George er en musikal fra 1984 med musikk og tekst av Stephen Sondheim med dreiebok skrevet av James Lapine. Den var inspirert av maleriet Søndag ettermiddag på La Grande Jatte (fransk originaltittel: Un dimanche après-midi à l'Île de la Grande Jatte) av Georges Seurat.
Handlingen er en mangfoldig skildring av kunstnerens situasjon, mens han konsentrerer seg om oppgaven, som ble hans mesterverk. Musikalen ble spilt på Broadway og fikk blandet kritikk. Forestillingen gikk for bra fulle hus, men ikke lenge nok til at den fikk full inntjening.
Musikalen ble nominert til ti Tony-priser, hvorav den vant to, begge innenfor det scenografiske. I 1985 vant den Pulitzerprisen for drama. I 1991 ble musikalen tildelt Laurence Olivier-prisen for beste nye musikal og i 2007 fikk den en Olivier-pris for beste nypremiere.
New Westminster

New Westminster er en by innenfor Metro Vancouver i Britisk Columbia, Canada. Byen ble grunnlagt i 1858 som hovedsete av kolonien British Columbia, men da Vancouver Island ble fisjonert inn i 1866, ble hovedstaden flyttet til Victoria. I 2006 hadde byen 58 549 innbyggere. Den ligger på nordsiden av elven Fraser.
Broen Skybridge krysser Fraser River mellom New Westminster og Surrey.
Trommeand

Biologi

Trommeand måler normalt cirka 36–46 cm (hannen typisk 40–46 cm og hunnen 36–42 cm) og veier cirka 510–850 g (hannen cirka 600–850 g og hunnen 510–700 g).
Arten har tydelig kjønnspreg. Fjærdrakten til hannen er i hekketiden i hovedsak mørk nøttebrun uten rødlig innslag. Buken er hvit og hodet, nakken og den stive stjerten nærmest sort. Hunnen er mørkere på oversiden og mer grålig på undersiden. Hun har innslag av brune spetter på oversiden og både brune og mørke avlange spetter langs flankene. Hodet er mørkt med ei lysere grå horisontal stripe under øyene og innslag av lysere grått nederst på kinnene inn mot strupen. Nebbet er blågrått og bredt og flatt hos begge kjønn. Eklipsedrakten til hannen ligner hunnens. Ungfuglene ligner hunnen, men er blekere på oversiden og brunere på undersiden. De undere ekstremitetene er korte og mørk koksgrå. Føttene har lange tær med svømmehud mellom.
Arten tilhører de tre prosentene av fuglene der hannen har et utkrengbart penislignende parringsorgan. Og trommeandhannen har i så måte den selsomme rekorden (i forhold til artens generelle størrelsen) med hensyn til størrelsen på paringsorganet, med en skrupenis på hele 42,5 cm. En penislengde på omkring 20 cm er imidlertid mer vanlig, men fortsatt enorm. Forskerne antar at den enorme størrelsen har sammenheng evolusjonære fortrinn i kampen om retten til å pare seg.
Arten opptrer i grunne ferskvannsinnsjøer, mindre bassenger og våtmarksområder med omfattende kantvegetasjon. Utenfor hekketiden opptrer også arten i større innsjøer og laguner. Trommeand er registrert i høyder opp mot 1 200 moh, men man vet svært lite om artens ernæringsbehov. Man regner med at den stort sett eter frø og andre bestanddeler av akvatiske planter, samt trolig også mindre akvatiske virvelløse dyr. Den ernærer seg stort sett gjennom sikting av bunnmaterialet under dykking.
I Argentina er hekktiden i perioden oktober–januar, men i Chile er den trolig noe utvidet i forhold og har to topper. Trommeand er mer monogam enn sine nærmeste artsfrender, men hannen kan være promiskuøs. Parene er ikke territoriale, men hannen forsvarer hunnen mot andre hanner. Hekkingen foregår parvis eller i løselige grupper. Redet er en flat plattform over vann og i tett vegetasjon, men uten dun innvendig. I fangenskap hekker hunnen på samme sted fra år til til år, med det er uklart om denne atferden opprettholdes i det fri. Hun legger normalt 3–5 hvite egg, men reder med op mot 12 egg har blitt observert. Man antar at dette skyldes hekkeparasittisme. Hvert egg veier omkring 74,8–89,6 g og inkubasjonstiden tar cirka 23–24 dager og utføres av hunnen alene. Ungene passes på av hunnen alene, og de får full fjærdrakt etter cirka 56–63 dager. Hun forlater dem etter noen få uker. I fangenskap blir hunner kjønnsmodne omkring 2 år gamle.
Arten regnes som delvis trekkfugl, i det fugler som hekker på høye breddegrader trekker nordover om vinteren.
Hochschule RheinMain

Hochschule RheinMain (tidligere Fachhochschule Wiesbaden) er en utdanningsinstitusjon i Wiesbaden, Rüsselsheim am Main og Geisenheim i Tyskland. Med sine 10.274 studenter (studieåret 2011/2012) er denne den fjerde største faghøgskolen i Tyskland, og tilbyr utdanning i seks fagområder innen teknologi, informatikk, sosial- og omsorgsfag og design. Den har om lag 700 ansatt hvorav 226 er professorer.
Desenzano del Garda

Desenzano del Garda er navnet på en kommune og en liten by i provinsen Brescia i Lombardia i det nordlige Italia.
Den ligger på den stort sett flate sydbredden av den store Gardasjøen, som lenger nord er omgitt av bratte fjell. Byen har tre badestrender og derfor stor tilstrømning av turister. Den er på omkring 60 m2 og har cirka 28 000 innbyggere. Kommunen grenser til kommunene Castiglioni delle Stiviere, Lonato, Padenghe sul Garda og Sirmione. Nærmeste store byer er Brescia og Verona.
Man kan nå byen via ferger på Garda. Desenzano har egen avkjøring på motorveien A4 som går Milano til Venezia. Nærmeste flyplass er Verona. Her er togstasjon (innviet i 1854) der toget fra Milano til Venezia stopper.
Her var blodige kamper ved Slaget ved Solferino under den andre italienske frigjøringskrig sommeren 1859.
Klaffetrompet

Klaffetrompet er et messingblåseinstrument utstyrt med klaffer, omtrent som saksofon, klarinett og lignende.
Klaffetrompet et overgangsinstrument mellom naturtrompet og moderne ventiltrompet. De første forsøkene med å sette klaffer på trompeter stammer fra tidlig på 1700-tallet, men tekniske problemer og endret klangfarge førte til at disse versjonene ikke slo an. Mot slutten av århundret konstruerte trompetisten Anton Weidinger (1766–1852) fra Wien en klaffetrompet som kunne spille kromatisk, og som dermed åpnet for nye uttrykksmuligheter. Omkostningen var en svakere og mindre gjennomtrengende tone – klangen ble gjerne sammenlignet med obo og klarinett.
Joseph Haydn og Johann Nepomuk Hummel skrev hver sin kjente konsert for klaffetrompet. Weidinger brukte klaffetrompet fram mot rundt 1845, men instrumentet forsvant fort ut av bruk da den nye ventiltrompeten kom. Klaffetrompeten ble likevel brukt i østerriksk og italiensk militærmusikk en god stund etter at ventiltrompeten var blitt nær enerådende.
Rundt 50 originale klaffetrompeter oppbevares i ulike muséer.
Klaffehorn er et beslektet instrument med videre mensur. Den fagott-formede ofikleiden er klaffetrompetens bass-variant.
Antherina suraka

Utseende

En nokså stor (vingespenn 90-100 millimeter), brungul eller lyst gråbrun påfuglspinner. Forvingen har to mørke tverrstriper som avgrenser et trekantet felt, disse har hvite flekker ved forkanten. Mellom tverrstripene er den en lite, rødlig øyeflekk. Bakvingen har en stor øyeflekk som er omgitt av en rosa ring.
Larven er lysgrønn med svarte tegninger på undersiden og rosa pigger.

Utbredelse

Arten lever på Madagaskar og Mayotte.
Hunslow Heath

Hounslow Heath Aerodrome var en engelsk gressdekket flyplass, operativ fra 1914 til 1920. Den lå i Londons borough Hounslow og i 1919 ble de første daglig internasjonale kommersielle flyruter fløyet til og fra den. Den var spesielt kjent som startstedet for England to Australia flight

I dag

Hounslow Heath er i dag et offentlig friareal og naturreservat.
C++03

C++03 er en versjon av en internasjonal standard for programmeringsspråket C++. Den er definert av to standardiseringsorganisasjoner, International Organization for Standardization (ISO) og International Electrotechnical Commission (IEC), som standard ISO/IEC 14882:2003.
C++03 erstattet en tidligere revisjon av C++ standarden, kalt C++98. Den ble I sin tur erstattet av C++11. C++03 var primært en feilrettingsutgave som skulle sikre mer konsistens og bedre portabilitet.
Paul Hofhaimer

Liv

Hofhaimer kom fra en vel ansett musikerfamilie som også omfattet mange organister av lokal betydning. Han ble sannsynligvis utdannet ved hoffet til keiser Fredrik III av Det tysk-romerske rike. I 1478 er det dokumentert at han var aktiv ved hoffet til erkehertug Sigmund av Østerrike-Tyrol (1427–1496) i Innsbruck og i 1480 ble han Nikolaus Kronsdorfers etterfølger som kammerorganist. Samme år giftet han seg. Heinrich Isaac ble hoffkomponist noen år senere, så de to må med stor sannsynlighet ha kjent hverandre.
I 1489 ble Hofhaimer organist hos keiser Maximilian I av Det tysk-romerske rike samtidig som han passet sine plikter i Innsbruck. Etter å ha reist noen år flyttet han til  Passau i 1498 og i 1507 til Augsburg der han kunne være i nærheten av Maximilian. I 1515 ble Hofhaimer adlet av Maximilian og kongen av Polen. Hofhaimers flyttet tilslutt til Salzburg hvor han var domorganist resten av livet.

Musikk

Hofhaimer var berømt som en utmerket organist, orgellærer og ode-komponist. Han skrev sannsynligvis en mengde orgelverk, men lite er bevart. Det lille som finnes viser at han var dyktig til å komponere polyfone linjer rundt en cantus firmus, en teknikk som gjør at han regnes til tidens såkalte kolorister.
Komposisjonene hans ble mye brukt ved musikkundervisningen i de østerrikske latinskolene.
Lingling (navn)

Etymologi

Tegnet 玲 betyr «bjelle» eller «delikat». Det er vanlig i kinesisk kultur å ha jentenavn som repeterer samme tegn to ganger, som et tegn på hengivenhet eller intimitet.
Sönidisk

Sönidisk (mongolsk skrift: ᠰᠥᠨᠢᠳ ᠠᠮᠠᠨ ᠠᠶᠠᠯᠭᠤ 'sönid aman ayalγu') er en dialekt av det mongolske språket shilingolsk, et sørmongolske språk innenfor den sentralmongolske språkgruppe. Dialekten tales i det Venstre Sonidbanner i Indre Mongolia.
Sönidisk tales av omkring 40,000 personer.
Cinacanthus

Utseende

Små (4 - 5,7 millimeter), litt flate, halvmatte, rødbrune til svarte gjødselbiller, gjerne med gule tegninger på dekkvingene. Hodet er skovlformet, gjerne litt innbuktet foran. Pronotum er avrundet firkantet, fint punktert. Dekkvingene har fine punktrader og er ellers nokså kraftig punkterte, kan være kledt med korte, oppstående hår. For-leggen har tre skarpe tenner.

Levevis

I alle fall noen arter lever i ganger gravd av gnagere, blant annet præriehunder.

Utbredelse

Slekten er utbredt i det vestlige Nord-Amerika og Mexico, og i Afrika.
Hephaestion

Utseende

Middelsstore, lange og slanke, blankt brune til svarte trebukker, hode og pronotum kan være gulrøde. Ulikt mange andre Necydalinae når dekkvingene til spissen av bakkroppen. Dekkvingene kan ha blålig metallglans. Antennene er tynne og omtrent så lange som kroppen. Pronotum er rundet til sekskantet, dekkvingene er kraftig innsnevret bakover men når til bakkroppsspissen og dekker det aler meste av bakkroppen. Beina er lange og tynne.

Levevis

Disse billene har larver i hardt, dødt trevirke. De voksne billene, som ligner sterkt på veps, tar trolig ikke næring til seg. De er livlige insekter som flyr godt.

Ubredelse

Slekten er utbredt i Chile og Argentina.
Liljekonvall

Giftighet

Alle delene av planten er svært giftige. Dette omfatter også de røde bærene som kan være fristende for barn.
Strinden og Selbu fogderi

Strinden og Selbu fogderi (Strinde(ns) og Sælboe Fogderie) var et fogderi i Søndre Trondhjems amt (senere Sør-Trøndelag fylke). Det grenset til Orkedalen fogderi i øst, til Guldalen fogderi i sør og mot nord til Stjør- og Værdalen fogderi i Nordre Trondhjems amt.